**Poznámky k téme počúvania Božieho hlasu v Gn 12–36**

**Čo si môžeme všimnúť?**

**Kto s kým hovorí?**

* Boh hovorí najmä k patriarchom
* Boh hovorí aj so ženami: Agar 2x, (Sára 1x), Rebeka 1x
* Boh hovorí nie len k patriarchom (aj keď len veľmi málo): Lot 1x, Abimelech (kráľ Gerary) 1x, Laban 1x
* Boh často hovorí k postavám priamo, niekedy však aj cez poslov (anjelov) (kap. 16: Agar; 18: Abrahám; 19: Lot; 21: Agar s Izmaelom; 22: Abrahám; 32: Jakubov zápas) alebo vo sne (kap. 28: Jakubovi).
* Postavy, s ktorými Boh hovorí priamo, alebo cez poslov:

Abram/Abrahám

Lot

Abimelech (kráľ Gerary)

Izák

Jakub

Laban

Agar

Rebeka (Boh odpovedá na otázku Rebeky)

Sára (prípad Sáry je trochu zvláštny – viď kontext)

**O čom Boh hovorí?**

* Príkazy (tých je však veľmi málo v porovnaní s ostatnými témami Božích rečí)
* Prísľuby
  + potomstvo – z jeho „lona“; ako piesku na brehu mora, ako hviezd na nebi, ako prachu zeme; budú z neho pochádzať mnohé národy („gojim“) a králi národov; prísľub potomstva z Izáka, ale aj z Izmaela
  + krajina
  + Pán bude jeho Bohom
* Zmena mena (na potvrdenie prísľubu)
* Zmluva – jednostranná zmluva?
  + V ten deň Pán uzavrel s Abramom zmluvu a povedal: „Tvojmu potomstvu dám túto krajinu od Egyptskej rieky až po veľkú rieku Eufrat...“ (Gn 15,18).
  + A uzavieram zmluvu medzi mnou a tebou a medzi tvojím potomstvom po tebe vo všetkých pokoleniach ako zmluvu večnú, že budem Bohom tvojím a tvojho potomstva po tebe. 8 A tebe i tvojmu potomstvu po tebe dám krajinu, v ktorej si ako prišelec, celú zem Kanaán do večného vlastníctva; a budem vaším Bohom." 9 Potom Pán hovoril Abrahámovi: "Ale aj ty zachovaj moju zmluvu, ty aj tvoje potomstvo po tebe vo všetkých pokoleniach! 10 Toto je moja zmluva medzi mnou a vami a medzi tvojím potomstvom po tebe, ktorú zachováte: Nech je obrezaný každý z vás, kto je mužského pohlavia! (Gn 17,7-10) – jediné, čo sa od Abraháma žiada je zachovať znak zmluvy
  + zmluva je vlastne na potvrdenie prísľubu
* Prísľub daný Abrahámovi je potvrdený s každým patriarchom

**Aké sú reakcie?**

* Veľmi často, postavy, ktorým Boh niečo prikazuje, bez slova vykonajú to, o čo ich Boh žiada. Tu vyniká najmä Abrahám („Odíď...!“ Gn 12; „Obetuj...!“ Gn 22).
* Výnimočné sú kap. 15, 17 a 18, kde Abrahám vedie s Bohom rozsiahlejší dialóg.
* Niekedy ešte postavy postavia oltár – každý z patriarchov tak aspoň raz urobil.

**Pár zhrňujúcich pozorovaní:**

* Boh nie je „rozkazovač“ – prikazuje veľmi málo („navigácia“; obriezka). Božia reč je väčšinou o prísľuboch (nie o vyhrážkach – jediný raz zaznie vyhrážka Abimelechovi, a aj to, aby bol uchránený pred predčasnou smrťou) bez nejakých extrémnych zásluh („Pretože si toto urobil... pretože si poslúchol môj hlas“ Gn 22; „To preto, že Abrahám počúval na môj hlas a zachovával moje príkazy, nariadenia, ustanovenia a zákony.“ Gn 26,5 – Ale o akých príkazoch, nariadeniach, ustanoveniach a zákonoch sa tu hovorí? Žiadne doposiaľ v texte spomenuté neboli). Na začiatku všetkého je oslovenie Abrama. Úplne prvá veta Gn 12 je: „Pán povedal Abramovi:...“ Nevieme, prečo práve Abrama Boh oslovuje. Všetko, čo od neho chce je: „Odíď do krajiny, ktorú ti ukážem.“ Tento príkaz je tu vlastne preto, aby dostal prísľub: budeš mať veľké potomstvo, dostaneš krajinu a budú v tebe požehnané všetky národy zeme. Prísľub je potvrdený zmluvou (Gn 15 a 17). Ešte jedna veľká požiadavka na Abraháma: Obetuj svojho syna! (Gn 22) Abram/Abrahám teda vyniká bezpodmienečnou dôverou Bohu. Na tejto dôvere sú postavené Božie prísľuby.
* Pán dá prísľub a postupne prechádza ku konkrétnym krokom – Izmael, Izák, Jakubova rozvetvená rodina sa stane základom pre celý národ.
* Pán pomaly plní svoj prísľub daný Abrahámovi, ale zároveň vypočuje aj iných – napr. popri napĺňaní prísľubu o potomstve, zároveň vypočul aj Liinu túžbu.
* V priebehu čítania Gn 12–36 čitateľ zistí, že oveľa častejšie sa hovorí o tom, ako Boh vypočul ľudský hlas než o tom, ako človek poslúchol ten Boží. **Najprekvapujúcejšie tak je, že je to skôr Boh, ktorý počúva ľudský hlas a plní jeho prosby, než človek, ktorý by tu bol na plnenie Božích želaní.**

pripravil: Matúš Imrich